
[bookmark: _Hlk181026216]PROJEKTLIGJIN “PËR DISA SHTESA NË LIGJIN LIGJ Nr. 73/2021 “PËR HEDHJEN NË TREG DHE MBIKËQYRJEN E ARTIKUJVE PIROTEKNIKË”

I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN 

Ky projektligj ka për qëllim të rregullojë në mënyrë të detajuar dhe të strukturuar çështjen e parashikimit të tarifave të aplikimit të cilat janë të domosdoshme për të mbuluar jo vetëm kostot administrative që lidhen me procesin e aplikimit, por edhe shpenzimet që lidhen me inspektimet dhe kontrollet që kryhen nga Autoriteti i Kontrollit Shteteror të Eksporteve. Këto tarifa synojnë të sigurojnë funksionimin efikas dhe të qëndrueshëm të autoritetit, duke garantuar një nivel të lartë të transparencës, llogaridhënies dhe përputhshmërisë me standardet ligjore dhe rregullatore në fuqi.

II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Projektligji është parashikuar për shqyrtim në Këshillin e Ministrave në zbatim të Programit të Përgjithshëm Analitik të Projektakteve të Ministrisë së Mbrojtjes për vitin 2026.


III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Me miratimin e ligjit nr. 73/2021 “Për hedhjen në treg dhe mbikëqyrjen e artikujve piroteknikë”, nuk u parashikuan dispozita specifike qe lidhen me tarifat për aplikimin e subjekteve që pajisen me licenca dhe autorizime nga Autoriteti i Kontrollit Shtetëror të Eksporteve. 

Kjo ka krijuar një vakum ligjor, pasi më parë këto tarifa zbatoheshin në bazë të një Vendimi të Këshillit të Ministrave, i cili është shfuqizuar automatikisht me hyrjen në fuqi të ligjit të ri.

Për të adresuar këtë mungesë dhe për të garantuar vazhdimësinë e funksionimit të rregullt të procesit të licencimit dhe autorizimit, është konsideruar e domosdoshme përfshirja e një parashikimi të posaçëm në ligj që përcakton tarifat përkatëse. Ndryshimi i propozuar synon të jetë i kufizuar vetëm në këtë aspekt, duke ruajtur integritetin e pjesës tjetër të ligjit, ndërkohë që siguron një bazë ligjore të qartë dhe të qëndrueshme për aplikimin e tarifave në përputhje me parimet e transparencës, proporcionalitetit dhe efikasitetit administrativ.

IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Projektligji propozohet në mbështetje të neneve 78 dhe 83, pika 1, të Kushtetutës

V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)

Projektligji nuk synon përafrimin e ndonjë acquis të BE-së.

VI. PËRMBLEDHJE SHPJEGUESE E PËRMBAJTJES SË PROJEKTAKTIT

Projektakti përbëhet nga tre nene si më poshtë vijon:

[bookmark: _Hlk219986995]Neni 1 parashikon: Pas pikës 6, të nenit 24, shtohet pika 7 me këtë përmbajtje:
“Tarifat për të mbuluar kostot administrative të trajtimit të aplikimeve për licenca/autorizime caktohen nga Këshilli i Ministrave.”. 

Neni 2 parashikon: Në paragrafin e parë të nenit 35, pas togfjalëshit “në pikën 1 të nenit 8”, shtohet togfjalëshi “në pikën 7 të nenit 24” .

Neni 3 parashikon hyrjen në 15 ditë pas botimit në “Fletoren zyrtare”.

VII. INSTITUCIONET DHE ORGANET QË NGARKOHEN PËR ZBATIMIN E KËTIJ PROJEKTAKTI

Institucionet e ngarkuara për zbatimin e këtij projektakti janë Ministria e Mbrojtjes dhe Autoriteti i Kontrollit Shtetëror të Eksporteve .

VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT

Ky projektligj është hartuar nga Ministria e Mbrojtjes dhe Autoriteti i Kontrollit Shtetëror të Eksporteve.

Ky projektligj do të dërgohet për mendim Ministrisë së Drejtësisë, Ministrisë së Financave, Ministrisë së Punëve të Brendshme, Ministrisë së Mjedisit, Ministrisë Infrastrukturës dhe Energjisë dhe Ministrisë së Ekonomisë dhe Inovacionit.
 
IX. [bookmark: _Hlk196220225]RAPORTI I VLERËSIMIT TË TË ARDHURAVE DHE SHPENZIMEVE BUXHETORE
Projektakti nuk përmban efekte financiare shtesë në buxhetin e shtetit.

